**REKOMENDACIJOS**

**DĖL MOKYMO PROCESO ORGANIZAVIMO NUOTOLINIU BŪDU**

**JONAVOS POLITECHNIKOS MOKYKLOJE**

1. Esant koronaviruso grėsmei, laikinai, karantino laikotarpiu, nuo š. m. kovo 30 d. organizuojamas mokymas nuotoliniu būdu.

2. Informacija apie atsakingus kontaktinius asmenis skelbiama JPM internetinėje svetainėje.

3. Mokykloje yra galimybė naudotis Google Meet groups nuotolinio mokymosi aplinka, Eduka.lt, VMA Moodle virtualiomis aplinkomis. Taip pat naudojamas el. dienynas, el. paštas, uždaros kontaktų grupės (pvz., „Messenger” grupė) mokinių konsultavimui, bendravimui ir bendradarbiavimui, užtikrinant mokinių asmens duomenų apsaugą.

4. Mokiniams konsultacijos teikiamos nuotoliniu būdu pagal pamokų tvarkaraštį, esantį JPM internetinėje svetainėje. Gali būti teikiamos ir virtualios grupinės, ir individualios konsultacijos.

5. Dirbant nuotoliniu būdu el. dienynas pildomas kaip ir įprastai, būtinai pastabose apie pamoką pažymint, kad vykdomas nuotolinis mokymas.

6. Mokytojai parengia mokiniams nuotoliniam mokymuisi užduotis, kurias atlikę mokiniai pasitikrina žinias. Atliekamos užduotys pažymiais nevertinamos.

7. Baigus temą ar skyrių, mokinių pasiekimams patikrinti rašomas atsiskaitomasis darbas, kuris vertinimas pažymiu.

8. Nesant mokytojui galimybės dirbti iš namų, mokytojai privalo atvykti dirbti į darbo vietą, kur galėtų prisijungti prie nuotolinio mokymosi aplinkos, turėdami kompiuterį su vaizdo kamera.

9. Bendrojo ugdymo ir profesijos mokytojų pasitarimai organizuojami naudojant „Skype” programą. Informacija mokytojams teikiama el. dienyno bei darbinio el. pašto pagalba, sms bei messenger žinutėmis.

10. Mokytojai pateikia skyrių vedėjoms balandžio mėnesiui nuotolinio mokymo planą, pagal patektą lentelę, kuriame, pateikiamas mokiniams skiriamų namų darbų užduočių sąrašas, atsiskaitymo būdai. Pratęsus karantino laikotarpį, dėl sekančių mėnesinių planų rengimo bus informuojama el. dienyno pagalba.

11. Rekomenduojama sekti Švietimo, mokslo ir sporto ministerijos interneto svetainėje teikiamą informaciją dėl darbo organizavimo, mokinių mokymo nuotoliniu būdu ir Nacionalinės švietimo agentūros teikiamą informaciją jos interneto svetainėje dėl Mokytojo TV transliacijos.

12. Ugdymo programoms įgyvendinti, rekomenduojama pasinaudoti esamu visoms mokykloms laisvai prieinamu nacionaliniu skaitmeniniu ugdymo turiniu: **Emokykla** [(http://lom.emokykla.lt/public/](http://lom.emokykla.lt/public/)) – skaitmeninių priemonių paieška; **Ugdymo sodas** (<https://sodas.ugdome.lt/mokymo-priemones>) – mokymosi medžiagos (lietuvių kalbos ir literatūros, matematikos, gamtos, socialinių ir kitų mokslų) saugykla, kurioje mokymosi medžiaga prieinama visiems mokiniams, mokytojams ir tėvams; „Mokyklų aprūpinimas gamtos ir technologinių mokslų priemonėmis“ medžiaga (http://www.vedlys.smm.lt/); brandos egzaminų, pagrindinio ugdymo pasiekimų patikrinimo, nacionalinių mokinių pasiekimų patikrinimų užduotys ir atsakymai (https://egzaminai.lt/668/, <https://egzaminai.lt/692/> <https://egzaminai.lt/610/>)

13. Nuotoliniu būdu įgyvendinama profesinio mokymo programų teorinio mokymo dalis, atskirais atvejais, kai profesinio mokymo programoje numatyti mokymosi rezultatai gali būti pasiekiami informacijos ir ryšio technologijų priemonėmis, užtikrinant mokymo kokybę gali būti vykdomas ir praktinis mokymas.

14. Dalis profesinio mokymo programų praktinio mokymo, atsižvelgiant į profesinio mokymo programos ypatumus, gali būti įgyvendinama naudojant informacijos ir ryšio technologijų priemones, o dalis praktinio mokymo gali būti atidedama, iki bus atnaujintas įprastas mokymo procesas (praktinis mokymas organizuojamas konsultacijų pagalba ir atsiskaitymais).

15. Profesijos mokytojai laikosi profesinio mokymo programoje nustatytos modulių apimties ir jų įgyvendinimo sekos. Daugiau dėmesio skiriama bendrosioms kompetencijoms ugdyti. Rekomenduojama pasinaudoti priemone „Bendrosios kompetencijos profesiniame mokyme“ https://www.kpmpc.lt/refernet/wp-content/uploads/2018/02/Bendrosios-kompetencijos-PM-\_LT-1.pdf.

16. Mokymo medžiaga gali būti popierinė (pvz., mokinių turimi vadovėliai, pratybų sąsiuviniai, technologinės kortelės), tačiau užduotys turėtų būti pateiktos skaitmeninėse aplinkose su nuorodomis (pvz., „PowerPoint“, „Google“ dokumentai, „Google Drive“ serveriai ir kt.).

17. Rekomenduojame organizuoti vaizdo konferencijas konsultacijoms teikti, pamokoms organizuoti ir kt.,

18. Profesijos mokytojai sukuria aplinką (pvz., uždara „Facebook“ grupė), kurioje privalo būti pakviestas profesinio mokymo skyriaus vedėjas bei grupės vadovas ir visi grupės, kuriai jis veda modulį mokiniai.

19. Profesinio mokymo programoms įgyvendinti rekomenduojama pasinaudoti esamu visiems laisvai prieinamu skaitmeniniu mokymo turiniu: Kvalifikacijų ir profesinio mokymo plėtros centro tinklalapyje (www.kpmpc.lt) skelbiamomis profesinio mokymo(si) išteklių suvestinėmis ir mokomosios literatūros sąrašais (2000–2018 m.), teorinių ir praktinių užduočių mokinio sąsiuviniais (https://www.kpmpc.lt/kpmpc/mokymo-mokymosi-istekliai-2/). Interaktyvi elektroninė mokymosi priemonė, skirta iniciatyvumo ir verslumo bei mokymosi mokytis bendriesiems gebėjimams ugdyti, pasiekiama adresu bendriejigebejimai.lt. Neturintys prieigos prie interaktyvios elektroninės mokymosi priemonės bendriejigebejimai.lt, kreipiasi adresu info@kpmpc.lt, nurodydami administruojantį asmenį ir mokyklą, kuriam jis atstovauja. Suaugusiųjų mokymosi informacinė sistema pasiekiama adresu www.smis.lt. Svetainėje smis.lt patalpintas skaitmeninis turinys, skirtas bendriesiems gebėjimams ugdyti. Naudotis laikinai laisvai prieinamu įvairių įmonių siūlomu skaitmeniniu turiniu bei „Erasmus+“ programos tarptautinių projektų metu parengtomis skaitmeninėmis mokymo priemonėmis (https://ec.europa.eu/programmes/erasmus-plus/projects\_en). Patartina naudotis atviraisiais ištekliais kitomis kalbomis, pvz., anglų kalba Švietimo internetinių išteklių platforma „edX“ (https://www.edx.org/course), Atvirų švietimo išteklių biblioteka (https://www.oercommons.org/), „Youtube“ platformoje skelbiamu ugdymo turiniu (https://www.youtube.com/).